वस्तुत: इन धार्मिक क्रियाकलापों के दो पक्ष रहे हैं। पहला, आध्यात्मिक-धार्मिक मूल्यों का प्रचार-प्रसार और दूसरा, बाबा की वेषभूषा में अपराधों और अवैध गतिविधियों के लिए जगह की तलाश ताकि अभय होकर अपने नापाक उद्देश्यों की पूर्ति के लिए विचरण किया जा सके। इसमें पहले पक्ष के सबसे प्रखर उदाहरण के तौर पर स्वामी विवेकानंद को रखा जा सकता है, जिन्होंने आज से करीब सवा सौ साल पहले अमेरिका में हिन्दू धर्म और आध्यात्म का झंडा फहराया था। लेकिन यह तो अतीत की बात हो गई। कम से कम भारत में इसका व्यापारिक पक्ष ही हावी है। इसके चलते समाज में अहम सामाजिक, राजनीतिक और आर्थिक समस्या खड़ी हो गई है।